Anno Domini millesimo trecentesimo octogesimo nono statuta sunt haec apud Cistercium, in Cisterciensis Ordinis Capitulo generali. 1.  In primis, guerrarum turbines, viarum discrimina et alia quamplurima tempestatum incommoda, quibus hodiernis diebus concutitur et comprimitur, proh dolor ! totus mundus, et obedientiae filii a suis sanctis propositis retardantur, considerans madentibus oculis Capitulum generale omnes et singulos abbates Ordinis, qui praesentes Capitulo debuerunt personaliter interesse, et nihilominus se super hoc excusantes tenet ipsum Capitulum a via praesentis Capituli favorabiliter excusatos. Alios autem abbates super hoc negligentes et remissos reputat contumaces ipsis omnibus praecipiens et iniungens eos peremptorie citando, quatinus futuro proximo Capitulo generali suam personalem praesentiam exhibeant, alioquin contra ipsos per poenas in statutis papalibus et Ordinis contentas acrius procedetur. Universis autem patribus abbatibus ordinat districtius et iniungit generale Capitulum quatinus diffinitionem huiusmodi transmittere studeant suis filiis et subiectis. 2.  Diffinitiones de scolaribus mittendis ad Parisiense studium et poenas in eisdem contentas, praesertim diffinitiones in duobus Capitulis praecedentibus editas renovat et roborat praesens Capitulum generale, abbati de Relec dans ipsum Capitulum in mandatis quatinus abbates Ordinis provinciarum Britanniae, Normandiae, Pictaviae et Andegaviae ad mittendum scolares secundum modum et formam diffinitionum praedictarum coerceat et compellat, in plenitudine ipsius Capituli potestatis. 3.  Domino Claraevallis committit generale Capitulum ut videat et diligenter inquirat, an tractatus per abbatem et monasterium de Tribus Fontibus factus et initus cum domino Petro de Villaribus milite, super traditione molendinorum de Fragnatorum dicto monasterio pertinentium, mediante censu annuo ad vitam trium personarum dumtaxat, et informatione diligenti praehabita, si dictum tractatum ad monasterii commodum repererit, ipsum confirmet auctoritate Capituli generalis. 4.  Tractatum, transactionem, compositionem, pactum factos et initos inter nobilem virum dominum *Guillelmum* de Granceyo, militem, dominum de Larceyo et de Villa Dei, ex una parte, et abbatissam ac conventum monasterii monialium de Caritate prope Lisinas, super eo quod dictae supplicantes requirebant, occasione legitima, ut credebant, 60 flor. turon. annui redditus super villam praedictam de Villa Dei, duos sextarios frumenti et totidem hordei ad mensuram dictae villae, quos redditus nunquam de alicuius memoria perceperunt, et dictus miles nihil eis debere asserebat ex adverso. Tandem inter partes concordatum extitit, quod dictus miles eisdem supplicantibus concedet et dabit eis pro semel triginta francos auri dictis dominabus pro emendis redditibus, ut in litteris super hoc confectis plenius continetur, ne dictum monasterium consumi contingat in litigiis et forte in finalibus sua intentione privari penitus et frustrari ; Capitulum generale confirmat, ratificat et approbat. 5.  Ad petitionem abbatis et conventus de Fonteneto, Capitulum generale cum fratre Haymerico de Tonordo, monacho suo et sacerdote, gratiose dispensat, quod ad gradus et honores, et actus legitimos Ordinis, excluso abbatiali honore, promoveri et assumi valeat, non obstante quod per triennium vel quasi apostataverit per saeculum vagabundus. 6.  Cum fratre Michaele, monacho de Bullencuria, qui, dudum inimici rugientis impellente saevitia, in dormitorium quamdam mulierem suspectam introduxit, dispensat generale Capitulum, quod non obstantibus praemissis ad actus legitimos Ordinis, honores et dignitates, abbatiatu excluso, dum aliud canonicum non obsistat. 7.  Annuens generale Capitulum petitioni abbatis et conventus monasterii Igniaci dispensat cum fratre Ioanne de Woissigny, monacho dicti monasterii, quod suadente humani generis inimico per annum apostataverit, regulari habitu non dimisso, sed immiscendo se temere in divinis, quod non obstantibus praemissis ad omnes status Ordinis, administrationes et honores, abbatiali dignitate seclusa, promoveri valeat et assumi. 8.  De discretione domini Claraevallis plenarie confidens Capitulum generale, eidem duxit ex certa scientia committendum, ut cum quibuscumque suae generationis monialibus dispensatione seu habilitatione indigentibus, hoc anno durante, in Capituli plenaria potestate dispensare valeat, secundum dictamen conscientiae et merita personarum. 9.  Desolationem lugubrem monachorum de Langonio et de Silva Melonii cernens generale Capitulum oculis compassionis, timens verisimiliter subsequi inconvenientia graviora, de Reliquiis et de Boquiano monasteriorum abbatibus duxit idem Capitulum provide committendum, eisdem ordinans et iniungens, quatinus ad dicta monasteria de Langonio et de Silva Melonii quamprimum commode poterunt, personaliter accedant, et vocatis illis qui interesse poterunt, et quos rationis iudicium praecipit evocari, auditisque hinc inde propositis corrigant, ordinent, statuant et reforment, tam in capite quam in membris, tam in spiritualibus quam in temporalibus, quaecumque ibi corrigenda, ordinanda, statuenda seu reformanda senserint, in Capituli generalis potestate, invocato, si opus fuerit, ad executionem omnium praemissorum tangentium et dependentium ab eisdem, auxilio brachii saecularis. Universis autem dictorum monasteriorum personis regularibus et aliis, quas praesens tangit negotium, dat dictum Capitulum firmiter in mandatis, quatinus memoratis commissariis humiliter obediant et devote ; contradictores et rebelles vult dictum Capitulum per censuram Ordinis et alia quaecumque iuris remedia coerceri ; et est intentionis quod omnia ad exemplum monasteriorum praedictorum reformandorum compleantur. 10.  Cernens Capitulum generale oculis lacrimosis domini Petri de Juilly, quondam abbatis Pontigniaci, senium condolendum, pieque ad memoriam revocans vires eius in fructuosis laboribus Ordinis consummatas, de Quinciaco et de Scaleriis monasteriorum abbatibus auctoritate qua potest, ordinat et iniungit, quatinus universos et singulos de Ordine praefati domini Petri quocumque titulo debitores, praesertim abbates de Ioyaco, de Sigilleriis, sive teneantur eidem in pecuniis, sive bladis, vel aliis quibuscumque de quibus informatio inveniri poterit, per testes, litteras, sive alia legitima documenta, per censuram Ordinis et alia quaevis opportuna remedia coerceant et compellant inducendo et monendo pro parte ipsius Capituli dominum abbatem et conventum de Pontigniaco, ut sibi de pensione annua per dominum Cistercii bonae memoriae et in posterum repromissa in sua spontanea cessione tanquam benemerito satisfaciant integraliter et complete, ut honestius vivere possit et quietius finire valeat dies suos. 11.  Reformationem monasterii de Crista omniumque singulorum monasteriorum utriusque sexus quae, sive mediate, sive immediate subsunt dicto monasterio de Crista, committit Capitulum generale domino Morimundi cum potestate plenaria reformandi, corrigendi, statuendi, instituendi, destituendi, ceteraque omnia et singula peragendi, quae in spiritualibus et temporalibus, in capite praesertim et in membris noscuntur reformationis beneficio indigere. 12.  Institutionis confirmationem unius capellaniae sive missae quotidianae, quam generosa et potens domina Margareta de Cabillone, comitissa de Montebeligardo, in monasterio de Gratia Dei Bisuntinae dioecesis fundare et ordinare proponit, de et super quod praesenti Capitulo rescripsit, de Bellavalle et de Caroloco monasteriorum abbatibus committit generale Capitulum in ipsius plenaria potestate, eisdem ordinans et iniungens, quatinus advocato secum patre abbate in dicto negotio faciant quidquid ad Dei honorem, memoratae dominae beneplacitum, et praefati monasterii utilitatem faciendum cognoverint, suam relationem sequenti Capitulo faciendi. 13.  Committitur abbati Sancti Urbani, quatinus abbatissae et monialibus monasterii Vallis Sanctae Mariae, domino Cistercii immediate subiecti, auctoritate Capituli generalis de confessore idoneo provideat usque ad adventum domini Cistercii, vel quousque dictus dominus duxerit alium ordinandum. 14.  Cum fratre Iacobo de Claromonte, monacho de Caladia, Capitulum generale gratiose dispensat, quod, non obstante apostasia quam incurrit cum irregularitate non ex malitia sex ex simplicitate, ut asserit, eundo ad funus et exequias cuiusdam defuncti sine licentia, ad abbatialem dignitatem, si contigerit, assumi valeat, si aliud canonicum non obsistat. 15.  Ad supplicationem abbatis et conventus monasterii Altaecristae dicentium quod frater Radulphus de Blinay, olim dicti monasterii monachus in abbatem monasterii de Tela postmodum assumptus, de bonis monasterii Altaecristae usque ad valorem ducentorum florenorum auri secum tulit, Bonimontis et Altaeripae monasteriorum abbatibus committendo praecipit Capitulum generale ut in, de et super praemissis, inquisitione diligenti praehabita et invocatis evocandis, iustitiae complementum faciant in Ordinis plenaria potestate. 16.  Cum inter abbates ac conventus monasteriorum de Altacrista et de Tela super quosdam aquaeductus sive conductus aquarum sit discordia grandis orta, praedictis de Altacrista dicentibus quod dicti de Tela debent contribuere missionibus et expensis necessariis ad deducendum aquam ad dictum locum, praedictis de Tela contrarium dicentibus ad praedicta minime se teneri, finem praemissis imponere cupiens Capitulum generale, de Bonomonte et Altaripa abbatibus committendo praecipit, quatinus in, de et super praemissis per eos inquisitione diligenti praehabita, vocatis quos rationis iudicium praecipit evocari, debitae iustitiae faciant complementum. 17.  Cum abbas et conventus monasterii Igniacensis in multis pecuniarum summis, ratione contributionum sibi a multis annis citra impositarum Ordini *teneatur,* ad quarum solutionem propter guerrarum turbines, aedificiorum ruinas, sterilitates temporum, et alia infortunia sunt simpliciter impotentes, ut asserunt, propter quod est in sententiis latis ab Ordine involutus, quod generale Capitulum compassivo cernens intuitu, ex certa scientia cum ipso et suis officiariis usque ad sequens Capitulum generale dispensat. 18.  Cum fratre Nicolao Le Mougnier, monacho de Voto, qui merito formidat notam infamiae incurrisse, quod in eius camera, quam extra dormitorium ex officio tenebat, ipso in dormitorio dormiente suspecta mulier est reperta, generale Capitulum misericorditer dispensat, attento quod antea non fuerat de carnali contagio diffamatus. 19.  Abbati de Sancto Urbano Capitulum generale praecipit atque mandat, quatinus fratri Henrico de Vesslingen, professo in monasterio Pelisii, sicut ceteris de suo conventu provideat de necessariis, quousque partes de quibus est dictus frater Henricus, redierint ad Ecclesiae et Ordinis unitatem. 20.  Permutationes, tractatus, transactiones et pacta factos, habitos et initos inter nobilem virum Ioannem de Sachin, domicellum, ex una parte, et abbatem et conventum monasterii de Miratorio ex altera, super facto grangiae suae de la Maladerie, ad relationem de Balerna et de Roseriis monasteriorum abbatum, commissariorum Capituli, confirmat, ratificat et approbat idem Capitulum generale. 21.  Domino Claraevallis committit Capitulum generale plenariam potestatem confirmandi concessionem unius anniversarii factam per abbatem et conventum monasterii Longivadi nobili Ioanni scutifero de Lignis, qui devotione motus centum solidos annui redditus de novo dedit monasterio memorato. 22.  Domorum combustiones, pestes animalium, tribulationes et angustias, quae monasterium Longivadi sustinuit, proh dolor ! anno isto, Capitulum generale compassionis cernens intuitu, contributiones huius anni sibi favorabiliter remittit de gratia speciali. 23.  Ad petitionem abbatis Bellaevallis Capitulum generale dispensat cum fratre Stephano de Macenans super irregularitate contracta persistendo in apostasia per plures annos, et divina temere celebrando. 24.  Domino Morimundi committit generale Capitulum potestatem plenariam compellendi quoscumque suae generationis abbates ad mittendum in Parisiensi studio scolares idoneos, eidem ordinans et iniungens quatinus contra remissos et negligentes sententias publicet quas incurrunt, incurrerunt, vel incurrent. 25.  Supplicationi abbatis et conventus monasterii Clarimarisci annuens Capitulum generale fratrem Ioannem Cadaens, monachum suum, ad omnes actus Ordinis legitimos, abbatiali seclusa dignitate, restituit, quos apostatando et secum bona monasterii in saeculo deportando dicitur perdidisse. 26.  Reformationem monasterii de Precibus, in quo quamplurima, prout ad generalis Capituli notitiam deductum est, sunt horribiliter perpetrata, abbati de Relec, sacrae theologiae professori, committit generale Capitulum in ipsius plenitudine potestatis, dans eidem firmiter in mandatis, quatinus ad dictum monasterium accedat personaliter, et quaecumque ibi visitanda, corrigenda, reformanda, sive etiam statuenda cognoverit, visitet, corrigat, reformet et statuat, servatis in omnibus et singulis papalibus et nostri Ordinis regularibus institutis, contradictores et rebelles vult dictum Capitulum per censuram Ordinis coerceri, et per alia iuris remedia, etiam per invocationem saecularis brachii, si sit opus. 27.  Insinuatione quaerulosa ad generalis Capituli notitiam est deductum, quod abbas de Monasterio in Argonia pensionem quamdam assignatam domino Ioanni de Lompeyo immediato praedecessori abbatis moderni, factam per priorem et conventum dicti loci et per reverendae memoriae dominum abbatem Cistercii, fungentem reformatoris officio confirmatam, non solum in parte sed etiam in toto, quamvis saepius requisitus fuerit, persolvere recusavit et recusat, etiam per praestitum de solutione facienda, ut dicitur, iuramentum. Nolens igitur generale Capitulum praetacta sub dissimulationis velamine pertransire, de Ripatorio et de Altofonte abbatibus dat dictum Capitulum firmiter in mandatis, quatinus memoratum abbatem per censuram Ordinis et alia quaevis iuris remedia ad solutionem dictae pensionis coerceant viriliter et compellant, frivolis excusationibus quas forsitan dictus abbas obiiciet, non auditis. 28.  Reformationem monasterii de Campis bonis, in quo plurima prout ad generalis Capituli notitiam fide dignis relationibus est deductum, scilicet horribiliter deformata, abbatibus monasteriorum de Bonavalle, Ruthenenis dioecesis, et de Bona cumba committit generale Capitulum, in ipsius plenaria potestate, dans eisdem firmiter in mandatis quatinus, excusatione remota, quamprimum commode poterunt, ad dictum monasterium personaliter accedant, ibidemque visitent, corrigant, statuant, ordinent, destituant, instituant et reforment tam in capite quam in membris, tam in spiritualibus quam in temporalibus, quaecumque in eodem visitanda, corrigenda, statuenda, ordinanda, instituenda, destituenda cognoverint, seu etiam senserint reformanda, servatis papalibus et nostri Ordinis regularibus institutis. Universis autem dicti monasterii personis regularibus et aliis, quos praesens tangit negotium, sub suae salutis incommodo et gravis Capituli indignationis offensa, dat ipsum Capitulum in mandatis, quatinus praefatis Capituli commissariis in executione praemissorum humiliter obediant et devote. Et est intentionis Capituli, quod omnia ad exemplum dicti monasterii de Campis bonis integraliter compleantur. 29.  Committitur abbati de Valle Nostrae Dominae, quatinus cum diligentia se informet an permutatio eiusdem vineae sitae in jardino Car[dineti] inter scolares Sancti Bernardi et collegium Car[dineti], de qua anno quolibet controversia consuevit oriri, dicto studio sit utilis, et referatur sequenti Capitulo generali. 30.  De facto petitionis abbatis et conventus monasterii de Vaucellis, continentis quod cum de novo quamdam grangiam sitam in Flandria recuperaverint, quam tamdiu abbas et contus monasterii de Dunis possederunt, et diversis ruinis et combustionibus occasione guerrarum, quae viguerunt in partibus, fuerunt exposita, propter quod cultores dictae grangiae fuerunt effugati, terris et possessionibus in solitudinem derelictis, et insuper per venditionem sive alienationem aliquarum terrarum, sive possessionum dictae grangiae succurratur in brevi cum aliud remedium non occurrat, dicta domus deveniet funditus ad ruinam, domino Claraevallis committit generale Capitulum quatinus de petitione praesenti faciat fieri tractatum per abbatem et conventum monasterii, et ipso inspecto, de negotio ordinet iuxta suae discretionis dictamen. 31.  Cum prout per patentes litteras Capitulo exhibitas nominatus Haymo, dudum abbas Bonimontis, nunc vero abbas Montis Sanctae Mariae, teneatur domino de Firmitate in summa 24 florenorum, 23 solid. 4 denar. abbati de Altacrista committit generale Capitulum quatinus dictum debitorem ad solutionem dictae summae per censuram Ordinis et alia iuris remedia coerceat viriliter et compellat. 32.  Assignat generale Capitulum nonno Ioanni de Martineyo triginta francos super contributiones huius anni debitas et debendas per abbatem de Regalimonte, eidem abbati praecipiens atque mandans, quatinus dictam summam eidem persolvere non recuset, si indignationem Capituli voluerit evitare, attento quod pro sermone nunc facto in ipso Capitulo generali, ipsum Capitulum eidem tenetur in decem francis auri. ORATIONES PRO VIVIS. 33.  Pro sanctissimo in Christo patre domino nostro domino Clemente divina Providentia sacrosanctae Romanae et totius universalis Ecclesiae Summo Pontifice, ac pro statu felici eiusdem, et ut pestiferum schisma nunc in sanctam Dei Ecclesiam saeviens terminetur, celeriter dicantur tres missae una de Spiritu Sancto, altera de sancta Cruce et reliqua de beata Virgine a singulis sacerdotibus Ordinis universi. 34.  Pro reverendissimis in Christo patribus ac dominis, dominis Saluciarum, nostri Ordinis protectore, qui totum Ordinem et professores ipsius continuis favoribus prosequitur et pro aliis dominis cardinalibus, dicantur tres missae, ut supra, in singulis domibus Ordinis universi. 35.  Pro reverendis patribus dominis Lugdunensi, Bisuntino, Remensi, Senonensi et aliis dominis archiepiscopis, ac pro dominis Cabillonensi, Lingonensi, Aeduensi aliisque dominis episcopis, dominisque Cluniacensi et Sancti Benigni Divionensis, aliisque abbatibus, prioribus, plebanis et aliis curam animarum habentibus, et clero universo, dicantur tres missae, ut supra. 36.  Pro illustrissimo principe Carolo, regi Franciae et serenissima domina regina eius consorte, et pro bono et tranquillo statu regni dicantur tres missae, una de Sancto Spiritu, alia de Sancta Trinitate, et alia de Beata Virgine, a singulis sacerdotibus Ordinis universi. 37.  Pro serenissimis principibus dominis regibus Allemaniae, Castellae, Portugalliae, Arragoniae, Navarrae aliisque dominis regibus et reginis christiani nominis titulo insignitis dicantur tres missae, una de Sancto Spiritu, alia de sancta Cruce, et alia de Beata Virgine a singulis sacerdotibus Ordinis universi. 38.  Pro excellentissimo et potentissimo principe domino duce Burgundiae, in cuius dominio monasterium Cisterciense, caput totius Ordinis, est fundatum, domina ducissa, domino comite Intermiensis, eorum filio, aliisque liberis eorumdem, necnon dominis Turoniae, Bituricensi, Borbonii, Britanniae, Lotharingiae, Barrensi, aliisque dominis ducibus, comitibus, baronibus, militibus et aliis nobilibus, cum uxoribus ac liberis eorumdem, necnon pro omnibus fundatoribus et benefactoribus Ordinis, ceterisque christianis, dicantur tres missae, una de Spiritu Sancto, alia de sancta Cruce, et alia de Beata Virgine in singulis domibus Ordinis universi. PRO DEFUNCTIS. 39.  Pro felicis recordationis Urbano V°, Gregorio XI°, aliisque dominis Summis Pontificibus defunctis dicantur tres missae a singulis sacerdotibus Ordinis universi. 40.  Pro bonae memoriae reverendissimis patribus dominis Guillelmo Tusculano, domino Ioanne Cisterciensi, sanctae Romanae Ecclesiae cardinalibus, aliisque dominis cardinalibus defunctis, dicatur una missa de Requiem in singulis domibus Ordinis universi. 41.  Pro reverendissimis patribus dominis archiepiscopis et episcopis, domino Ioanne Legentil de Rubeomonte, domino Gerardo ultimo defunctis, aliisque Cistercii et aliorum quorumcumque monasteriorum Ordinis abbatibus et aliis praelatis universis defunctis dicatur una missa de Requiem in singulis domibus Ordinis universi. 42.  Pro inclitae memoriae domino Carolo, rege Francorum, ultimo defuncto, necnon aliis regibus et reginis christianis, dominis ducibus et ducissis, comitibus, comitissis, ceterisque nobilibus nostri Ordinis fundatoribus, dicatur una missa de Requiem in singulis domibus Ordinis universi. 43.  Abbati de Bonoradio praecipit et in virtute sanctae obedientiae iniungit Capitulum generale, quatinus fratrem Petrum Subtineti de Donziaco, monachum suum recipiat et suae congregationi seu suo conventui aggreget, sibi sicut cum aliis de suis ac necessariis providendo, cum ibidem per vitae suae spatia cupiat Domino famulari, non obstantibus litteris dicto monacho per dominum suum abbatem datis alias et concessis, quibus ipse frater non vult in aliquo se iuvare. 44.  Cellerario, bursario, ceterisque gubernatoribus studii Sancti Bernardi Parisiensis dat Capitulum in mandatis, quatinus fratrem Iacobum de Derio, monachum et scolarem Igniaci, qui pro suo monasterio hoc anno ad mandatum sui abbatis est romanam Curiam aditurus et morari perseverantia in ipso studio cupiat sive gliscat, ad imbursandum, nisi pro rata temporis non compellant, consuetudini seu statuto ipsius studii contrario non obstante. Modo et forma suprascriptis ordinat pro fratre Bartholomeo Lemaire, monacho Rigniaci et scolari ibidem, dictum Capitulum de gratia speciali certis et rationabilibus ex causis permotum. 45.  Abbatibus de Bellavalle et de Charitate committit Capitulum et iniungit, quatinus abbatem de Bithania et priorem de Calomonasterio coram se faciant evocari, et partibus auditis super usufructu cuiusdam molendini siti in platea quae dicitur La Courbotte, quod dictus prior sub certis conditionibus aedificavit suis sumptibus, ut asseritur, et expensis, re cognita faciant partibus auctoritate Capituli et in eius plenaria potestate breve et compendiosum iustitiae complementum ; ipsumque abbatem compellant eadem auctoritate ad refundendum monasterio Cariloci viginti quinque quartas frumenti fratri Ioanni Martini, monacho suo, tunc firmario cuiusdam grangiae suae, qui abbas omnia bona ipsius grangiae accepit, dictum fratrem suis laboribus privando, dum tamen repererint rem sic esse. 46.  Abbati monasterii de Ursicampo committit Capitulum generale ut de infortuniis monasterii Frigidimontis diligenter se informet, et informationem ipsam sequenti referat Capitulo generali, ut super ipsis possit ipsum Capitulum ad utilitatem eiusdem monasterii quod fuerit ordinandum. 47.  Cum fratre Ioanne Bosco, de Bona Requie monacho dispensat Capitulum generale, ut non obstante defectu natalium quem patitur, de sacerdote et soluta genitus, ad omnes actus ordinis legitimos, citra abbatialem dignitatem, promoveri valeat et assumi, si alias sibi merita suffragentur, et de suorum processerit beneplacito praesidentium. 48.  In primis, attendens generale Capitulum ingentia Ordinis onera et debitorum sarcinas quasi importabilium, quibus ipse Ordo est diversis personis et locis multipliciter obligatus, si quidem debet necessario complere contributionem novem millium florenorum pro anno praesenti ordinat et imponit, universis et singulis ipsius Ordinis abbatibus, prioribus, cellerariis et bursariis et reddituum collectoribus monasteriorum Ordinis universi, districte praecipiens et iniungens quatinus summas et quotas ipsos et sua monasteria in, de et propter hoc concernentes solvant integraliter et complete terminis infrascriptis, videlicet medietatem in Resurrectione Domini proxime futura, et aliam medietatem in subsequenti immediate Capitulo generali ; alioquin poenas et sententias contra non solventes statutis terminis ipsas contributiones ab Ordine latas se noverint incurrisse. Receptores autem ipsarum contributionum ordinat Capitulum infrascriptos, videlicet dominum Cistercii ubique, Firmitatis usque ad summam centum florenorum, Claraevallis usque ad summam ducentorum, eisdem super ipsas contributiones, in romana Curia procuratorem Ordinis generalem, in Cistercio bursarium dicti loci, et Parisius cellerarium Sancti Bernardi, dans et concedens idem Capitulum ipsis et ipsorum omnibus potestatem ipsas contributiones a quibuscumque Ordinis personis recipiendi, et dandi litteras quittatorias de receptis et solventes ab excommunicationis sententia, si meruerint ex solutione non facta statutis terminis, ac cum eis super irregularitate forsitan contracta dispensandi auctoritate Capituli memorati. Verum cum nonnulli statuta ipsius Capituli minus iusto consueverunt ponderare, inde est, quod praedictum Capitulum receptoribus contributionum dictarum, et eorum cuilibet in solidum, dat, concedit et committit in mandatis, relinquendo auctoritatem et plenariam potestatem, ipsos contributionum debitores ad solvendum quotas suas compellendi per censuram ecclesiasticam et Ordinis ac per vias iuris alias ad solvendum, sententias contra non solventes, per ipsos receptores, approbans et ratificans Capitulum memoratum. 49.  Item, pro scandalo vitando in futurum, Ordinis honestate firmanda, et periculis obviando generale Capitulum statuit, ordinat et diffinit quod scolares studii Sancti Bernardi Parisiensis tam praesentes quam futuri super monachos de novo venientes ad ipsum studium, vel alios cuiuscumque status intrantes domum seu studium praedictum Sancti Bernardi quacumque occasione vel causa manus non imponant, nec eos tractent sicut tractare scandalose et turpiter solebant, opportunum facientes, consentientes, aut consilium, favorem vel auxilium in *huiusmodi* excessibus impendentes, sententiam excommunicationis eo ipso a Capitulo latam incurrant ipso facto, et nihilominus dat provisori dicti studii tenore praesentium in mandatis, quatinus occasionibus omnibus cessantibus tales infractores de studio emittat, non reversuros ibidem nisi de licentia Capituli generalis. Et haec diffinitio in ipsius studii capitulo coram omnibus publicetur, ne quis valeat se de ignorantia excusare. 50.  Cum sorore Ensely Lognese, moniali monasterii de Macre Augia, dispensat Capitulum generale misericorditer, ut non obstante quod humani generis inimico suadente de matrimonio et puerperio convicta exstitit, propter quod poenitentiam condignam devote peregit, ut ad omnes actus, gradus, officia, administrationes Ordinis legitimas, citra tamen abbatialem statum, de ipsius Capituli gratia speciali valeat promoveri, si tamen eius merita suffragentur, et canonicum aliud non obsistat. 51.  Ad petitionem abbatis de Altaripa, patris immediati monasterii monialium de Filia Dei prope Rotundum Montem, Lausannensis dioecesis, petentis dispensari misericorditer cum sorore Iohanneta de Prinaco, dicti monasterii moniali, ut non obstante carnis lapsu unde puerperium est secutum, et proinde poenitentiam egit ad condignum, duxit misericorditer dispensandum, ut ad omnes Ordinis actus legitimos, citra abbatialem statum, de ipsius Capituli gratia speciali promoveri valeat, vocemque suam habeat in capitulo et alibi absque contentione quacumque. 52.  Cum per bonae memoriae dominum Gerardum abbatem Cistercii ultimum, cuius anima Deo vivat, auctoritate Capituli generalis fuerit ordinatum, ut monasteria de Rigniaco et de Rupibus vicissim unum scolarem Parisius mitterent ad ipsorum monasteriorum expensas communes per medium prout in litteris super hoc confectis per ipsum dominum Cistercii et Capituli potestatem plenius continetur, dictusque de Rupibus saepius requisitus, ut Capitulo est relatum, per ipsum abbatem de Rigniaco, ut contribueret vice sua et in portione per ipsum Capitulum ordinata, solvere neglexerit et sententiam excommunicationis per dominum Cistercii auctoritate qua supra damnabiliter incurrendo in suae animae salutis dispendium et iacturam, idcirco ipsum generale Capitulum nequiens tantam praesumptionis audaciam conniventibus oculis pertransire, ipsam sententiam approbans eumdem abbatem aggravando citat ad immediate Capitulum generale futurum, abbati de Callovio praecipiens firmiter et iniungens, quatinus ipsum abbatem auctoritate Capituli compellat ad solvendas duas dimidias bursas nedum per censuram Ordinis solam, sed etiam captionem temporalium bonorum et expletationem eorum usque ad summam praedictam cum dicti monasterii de Rupibus sumptibus et expensis et in Capituli plenaria potestate. Verum cum dictus abbas de Rupibus se reddiderit et nunc se reddat impotentem, idcirco generale Capitulum scolares cupiens conferre, loco ipsius de Rupibus abbatis abbatem de Bonoradio, ad contribuendum constituit et ordinat, modo et forma in dicta ordinatione domini Cistercii contentis pro medietate sequentis biennii debitorem proviso quod abbas Rigniaci contribuat, et pro prius biennio in bursa scolarium praedictorum monasteriorum in unoquoque monasterio constitutionem praemissam et ordinationem ipsius Capituli generalis. 53.  Abbati de Silva Melonii committit Capitulum et iniungit quatinus omnes et singulas Ordinis personas, quas abbati et monasterio de Relec per documenta legitima repererit obligatas in quibuscumque pecuniarum summis aut aliis debitis in quibuscumque rebus consistant, ad satisfaciendum sibi per censuram Ordinis coerceat et compellat auctoritate Capituli generalis. 54.  Expositam verbotenus petitionem abbatis monasterii Mansiadae generale Capitulum ad gratiam exauditionis admittens, super eo quod grangias sua vice domos suas de Bitergiis, de Ligereto, et de Saccobursils, prata quoque pascua, agriculturas et alias quascumque ad domos spectantes possessiones accensare, arrendare, abmansiare et in emphiteosim perpetuam tradere, de conventus sui consilio et consensu possit et valeat, idem Capitulum eidem abbati favorabiliter indulsit, committens nihilominus de Campis bonis et de Valle benedicta monasteriorum abbatibus, quod ad dictum monasterium accedentes personaliter se informent cum diligentia de praemissis, quod si ad praefati monasterii commodum repererint, eadem auctoritate praesentis Capituli ratificent et confirment sub relatione sequenti Capitulo facienda. 55.  Venditionem quam fecerunt abbas et conventus Vallis benedictae de domo sua sita in loco de Rupecissa pro aedificiis ruinosis reparandis, et necessitate alia impellente, prout diffuse expositum extitit Capitulo generali, idem Capitulum per dominum Firmitatis, qui dicto monasterio praefuit, incitatum confirmat, ratificat atque approbat. 56.  Capitulum generale sedula mente concernens devotionem potentis et egregii domini Guidonis, militis, domini Sancti Perretii, qui de novo monasterio Vallis benedictae decem libratas annui redditus admortificatas mera devotione contulit atque dedit, et maiora dicto monasterio proponat et creditur verisimiliter facere in futurum, concessionem unius missae quotidianae, quam sibi fecerunt dicti loci abbas et conventus secundum tenorem litterarum super hoc constitutarum, dictum generale Capitulum ratificat atque laudat. 57.  Abbati et conventui de Valle benedicta annuit generale Capitulum et concedit, ut dominus Bernardus de Laire miles, dominus de Cornillon et baillivus Velaniae, assignet et tradat monasterio praedicto redditus sufficientes ad augmentandum conventum loci, in tantum quod ultra missas ibidem celebrari solitas, una missa pro eodem in sua capella quam in ecclesia dicti monasterii fecit honestissime adaptari, de monachis dicti monasterii singulis diebus celebrari valeat dictis abbati et conventui ad hoc se obligandi licentiam tribuit Capitulum generale. 58.  Arrendationes seu alienationes quarumcumque terrarum et possessionum, quas abbas et conventus monasterii de Valle benedicta suis hominibus et aliis tradiderunt sive tradent ad censum annuum et in emphiteosim perpetuam, de quibus responderunt vel respondebunt eodem territorio, quod de praesenti renovari faciunt, necnon certas diminutiones pensionum et censuum iam per plurimos abbates loci factas, et per abbatem modernum renovatas, exceptis tamen venditionibus sive alienationibus domorum quamplurium sitarum infra monasterium praedictum, quas fecit dominus Hugo Iporensis quondam abbas dicti loci, quasque abbati moderno Capitulum generale recuperare praecepit idem Capitulum laudat, ratificat et confirmat. 